|  |
| --- |
| Det odontologiske fakultetUiO_RED_frame.eps |
| Universitetet i Oslo | |

# Orientering til sakkyndig komite ved ansettelse i professor-/førsteamanuensisstilling, samt opprykk til professor etter kompetanse

Søknader til vitenskapelige stillinger skal vurderes av en sakkyndig komité, som i kraft av faglig kompetanse skal gi en veiledende vurdering som grunnlag for videre behandling i aktuelle innstillings- og ansettelsesorganer. De sakkyndige skal finne frem til minst tre søkere (hvis det er så mange kvalifiserte), som er aktuelle for en mer inngående vurdering, og foreta en begrunnet rangering. Det er ikke anledning til å sette flere av de innstilte søkere på delt plass i rangeringen. Av de øvrige søkerne gis det ingen detaljert bedømmelse, men det skal fremgå hva som skiller disse fra de utvalgte kandidatene. Det forutsettes derfor en kort omtale av samtlige søkere og deres kvalifikasjoner.

I tillegg til kunngjøringstekst og stillingsbeskrivelse, legges disse dokumentene til grunn:

[Regler for ansettelse og opprykk i professor- og førsteamanuensisstillinger ved UiO - Universitetet i Oslo](https://www.uio.no/om/regelverk/personal/vitenskapelig/regler-ansettelse-professor-forsteamanuensis.html#toc15)

[Veileder for medlemmer av sakkyndig komite - Universitetet i Oslo (uio.no)](https://www.uio.no/om/regelverk/personal/vitenskapelig/veiledning-sakkyndig-komite#toc6)

[Regler for praktiseringen av kravet om universitetspedagogisk basiskompetanse ved UiO - Universitetet i Oslo](https://www.uio.no/om/regelverk/personal/vitenskapelig/regler-basiskompetanse.html)

[Forskrift om ansettelse og opprykk i undervisnings- og forskerstillinger - Lovdata](https://lovdata.no/dokument/SF/forskrift/2006-02-09-129)

Det odontologiske fakultet har vedtatt å supplere med lokale retningslinjer som også legges til grunn i arbeidet. Disse følger nedenfor.

**Vedr. vitenskapelige kvalifikasjoner**

Den totale forskningsproduksjonen bør svare til minimum 15 publikasjoner etter avlagt doktorgrad. Publikasjonene skal være av høy kvalitet og originalitet og være publisert i internasjonale tidsskrifter med fagfellevurdering. Minst syv av publikasjonene etter doktorgrad skal være som førsteforfatter eller sisteforfatter, hvorav minst to som førsteforfatter.

Kvalitet, originalitet og nyskaping i vitenskapelig produksjon vektlegges foran totalt omfang, og nyere arbeider tillegges større vekt enn eldre.

Dersom noen artikler er publisert i et av fagområdets mest prestisjetunge tidsskrifter og artiklene er av meget høy kvalitet, kan antall artikler vurderes redusert.

I store vitenskapelige fellesarbeider, for eksempel store multisenterstudier, bør bidraget fra søker spesifiseres i søknaden og dokumenteres ved skriftlig uttalelse fra leder av studiene, eller ved henvisning til en anerkjent kontaktperson som kjenner arbeidene og søkeren.

Det grunnleggende kravet for å kunne tilkjennes kompetanse for professorat er dokumenterte vitenskapelige kvalifikasjoner på nivå med internasjonal og nasjonal standard for professorat i det aktuelle fagområdet.

Faglige krav til professorkompetanse er de samme uavhengig av om det gjelder hovedstilling eller bistilling.

For enkelte vitenskapelige stillinger kreves i tillegg annen faglig basiskompetanse, for eksempel spesialistutdanning eller tilsvarende kvalifikasjoner. Kandidater innen kliniske disipliner bør dokumentere solid klinisk kompetanse/erfaring.

**Vedr. utdanningsfaglige kvalifikasjoner**

Komiteen avgir erklæring om søkerne oppfyller - eller ikke oppfyller - kravet om universitetspedagogisk basiskompetanse.

Et krav til professorkompetanse er at søker har vært hovedveileder for minimum èn kandidat fra oppstart frem til avlagt doktorgrad (kandidaten har disputert). Dette kravet kan bare fravikes for søkere fra utlandet som oppfyller alle øvrige kriterier, og i tillegg utmerker seg i betydelig grad utover det som normalt forventes mht. vitenskapelige kvalifikasjoner. I slike tilfeller skal komiteen rådføre seg med fakultetet før sakkyndig vurdering avgis.

Søkere til stilling som professor skal normalt kunne dokumentere universitetspedagogisk basiskompetanse ved ansettelse, men når det foreligger særlig tungtveiende grunner, kan unntak gis, og søker pålegges å oppfylle kravet innen to år fra tiltredelse (jf forskriftens § 1-4 (3)). Dette unntaket vil særlig gjelde for utenlandske søkere.

**Dokumentasjon**

Søkerne skal dokumentere kompetansen (vitnemål, attester, publikasjoner mm). Hvis kompetansen ikke er dokumentert, skal det framgå av den sakkyndige vurderingen.

**Hjelpemidler**

**Det er utarbeidet flere hjelpemidler som komiteen kan bruke om den ønsker.**

I pkt 4 i [Veileder for medlemmer av sakkyndig komite - Universitetet i Oslo (uio.no)](https://www.uio.no/om/regelverk/personal/vitenskapelig/veiledning-sakkyndig-komite#toc6) er det en matrise som kan brukes for å vurdere kvalifikasjonene.

Det foreligger et evalueringsskjema som kan brukes for å vurdere hele kompetanseprofilen. (legge inn lenke)

I tillegg er det et evalueringsskjema spesifikt for vurdering av pedagogisk mappe. (legge inn lenke)

Det er også utarbeidet en mal for hvordan sakkyndig vurdering skal utformes. (legge inn lenke)